כמה שאנחנו מוכנים - TheMarker Cafe
TheMarker CafenatlipsonMedia Radarכמה שאנחנו מוכנים
1 תגובות יום שלישי, 19/6/12, 21:30
מכשיר הטלוויזיה שלי מנותק מהחשמל כבר חודש. מה שהפתיע אותי יותר הוא ששמתי לב לזה רק לפני כמה ימים. האמת היא שהפסקתי לצפות בטלוויזיה לפחות שלושה חודשים לפני כן, למרות שיש לי חבילת צפייה.
בדיקה קצרה אצלי כמה מחברי, רבים מהם גרים לבד, מגלה מצב דומה. לחלקם אין בכלל חבילות צפייה, כך שאצלם, כמו אצלי, הטלוויזיה היא רק מכשיר חשמלי שתופס מקום וצובר אבק.
אמנם אצל משפחות המצב קצת שונה, אבל אין ספק שהטלוויזיה נחלשת. לפני כחודש חברת מדידת הצפייה בטלוויזיה הגדולה בעולם, נילסן, פרסמה דו"ח שממנו עולה שב-2011, כ-1.6 מיליון בתי אב בארה"ב התנתקו מספקיות הטלוויזיה שלהם – ירידה של 1.4%. לכל הפחות, הצפייה בטלוויזיה לא צומחת כפי שצמחה בעבר.
גם יצרני התכנים מרגישים את זה. בשבוע שעבר הסתיימה עונת ה-"Upfront" בארה"ב – סדרת מפגשים שמתחילה מדי שנה בשבוע השלישי של מאי ובה מפיקי התוכניות והסדרות נפגשים עם המפרסמים וסוגרים עסקות פרסום לעונה הקרובה. ועל פי "ניו יורק טיימס", נפח המכירות הפעם היה דומה לזה שהיה בעונה הקודמת – למרות ציפייה לצמיחה של 2%-3%.
הסיבה היא כמובן האינטרנט. לפני האינטרנט, שני אבני הבניין של מודל הצפייה היו הטלוויזיה עצמה והתכנים שסופקו על ידי המפיקים. ההתקפה של האינטרנט החלה בזה שהיצע התכנים הבידוריים גדל – בלי קשר לווידאו. וכשההיצע גדל, הנתח של תכנים בידוריים אחרים, במקרה הזה – טלוויזיה, נדחק. בהמשך החל להיווצר היצע גם של תכני וידאו, בראשם יוטיוב, מה שהגדיל את הלחץ.
מה שקרה לאחר מכן יצר את הלחץ הגדול ביותר. מודלים אלטרנטיביים כמו נטפליקס, הורדות פיראטיות ובוקסי – וגם מכשירי קצה חדשים, בעיקר מחשבי לוח – הרחיבו את ההתקפה מהתכנים שמסופקים על ידי חברות הטלוויזיה הרב-ערוצית לעבר מכשיר הטלוויזיה עצמו. בשלב הזה התפוררות המודל הטלוויזיוני המסורתי החלה להתגבר.
אני לא צופה בטלוויזיה מכיוון שאני משתמש הרבה באייפד שלי. כמה מחברי משתמשים גם הם במחשבי הלוח שלהם או במחשבים הניידים או הנייחים שלהם. כשההיצע כל כך גדול וכשכל כך נוח לצרוך תכנים – ולא רק וידאו – במכשירים אחרים – וזה עוד לפני שדנים באינטראקטיביות הרבה שהם מציעים – הטלוויזיה נראית פתאום מושכת כמו לחמם מים לקפה בקומקום.
אבל הטלוויזיה לא תמות: היא עדיין מכשיר מתאים במיוחד לצפייה בתכני וידאו והיצע התכנים עדיין גדול. רוב השחקנים הגדולים מבינים זאת היטב – גם יצרני מכשירי הטלוויזיה וגם ענקיות דיגיטל, כמו אפל וגוגל.
כרגיל, אפל הבינה את עומק השינוי מוקדם מאוד. כבר בתחילת 2007 היא השיקה את Apple TV, שגילם את השינוי במודל הטלוויזיוני – לא מכשיר טלוויזיה חדש כי אם קופסה נפרדת שמקשרת בין האינטרנט לבין מכשיר הצפייה, שיכול להיות גם טלוויזיה. אבל אפל נכשלה והמכשיר לא הפך להיות פופולארי, למרות שהושקו גרסאות חדשות שלו, האחרונה שבהן לפני שלושה חודשים.
זהו מצב מאוד לא אופייני לשוק העצום שבחיבור שבין תכנים לבין טכנולוגיה – ובמיוחד עברו אפל, שפעם אחר פעם הקדימה את כולם, כולל את הצרכנים. הפעם הצרכנים מוכנים. ממש מוכנים.
20/6/12 21:24:
אני צופה בטלוויזיה.
אין לי אייפד או אייפון,
וגם לא שום טלפון "חכם" מסוג אחר.
אני מעדיפה להשתמש בעיקר בטלפון נייח,
ומשתדלת להמעיט ככל שניתן בשימוש בטלפון נייד - לא אוהבת לטגן לעצמי את המוח.
אם כי יש לי גם סלולרי, כי אין ברירה, לעיתים זה נוח וחייבים להודות שזה גם שימושי והכרחי,
אבל הנייד שלי סטנדרטי, בסיסי כזה.
אין לי חשבון בפייסבוק, טוויטר, אינסטגרם וכדומה.
סרבנית מתמידה מתוך בחירה חופשית לא להשתעבד לכל אלה.
אה כן, והכי חשוב, לא בטוחה שתאמין לי - -
אבל נשבעת לך שאני עדיין שופתת מים על הגז, בקומקום קטן ומקסים.
מאד מהנה, ממליצה לנסות,
משום מה - איכשהו נדמה לי שהמשקה יוצא יותר טעים.